## Pérez Llorca destaca que la Generalitat ha finalitzat en un any la reconstrucció del 72 % de les obres locals assumides

*** Reitera la col·laboració del Consell amb les localitats afectades per a continuar donant resposta a les necessitats dels municipis, ja que “es tracta d’un dels nostres objectius principals en la reconstrucció”
* Reclama de nou al Govern d’Espanya buscar les modificacions legals perquè els ajuntaments “puguen tramitar per urgència les obres, en comptes del procediment ordinari”**

**València.**

El president de la Generalitat, Juanfran Pérez Llorca, ha destacat que el Consell ha finalitzat en un any la reconstrucció del 72 % de les obres locals assumides per l’Administració autonòmica amb una execució de més de 30 milions d’euros dels prop de 52 pressupostats.

Esta part del Pla Endavant tenia com a objectiu recuperar infraestructures municipals que van patir greus danys per les inundacions d’octubre de 2024. Els treballs duts a terme no només han permés restituir les infraestructures anteriors, sinó incorporar millores per a fer-les més resilients enfront de fenòmens meteorològics extrems.

El cap del Consell ha assenyalat que estes actuacions “es van iniciar després que la Generalitat assumira les competències necessàries per a dur a terme obres de rehabilitació en més d’una vintena de localitats afectades, davant les dificultats dels ajuntaments per a assumir els treballs i la necessitat d’executar-los com més prompte millor”.

Les infraestructures assumides comprenien vies, passarel·les, ponts, camins i accessos en els municipis d’Alfafar, Torrent, Alcàsser, Picassent, Godelleta, Chera, Requena, Gestalgar, Sinarcas, Cheste, Beniparrell, Albal, Catarroja, Massanassa, Aldaia, Buñol, Chiva, Loriguilla, Algemesí, Montserrat, Siete Aguas, Calles, Bugarra, Macastre, Sot de Chera, Pedralba, Paiporta i Utiel.

El president ha reiterat la col·laboració de la Generalitat amb les localitats damnificades per a continuar donant resposta a les necessitats dels municipis, ja que “es tracta d’un dels nostres objectius principals en el procés de reconstrucció, així com ajudar-los en les labors de reactivació i reforç de les infraestructures danyades”.

**Una quinzena de municipis amb el 100 % de les obres concloses**

En estos moments, de les 58 obres assumides per la Generalitat ja se n’han finalitzat 42, la qual cosa suposa que una quinzena de municipis compten amb totes les actuacions completades, mentres que en la resta de les localitats ja hi ha infraestructures finalitzades i en servici, i s’avança de manera progressiva en la recuperació total de la resta.

Els municipis en els quals ja han conclòs totes les actuacions de reconstrucció de les infraestructures danyades són Algemesí, Montserrat, Buñol, Siete Aguas, Macastre, Chera, Requena, Gestalgar, Beniparrell, Catarroja, Massanassa, Albal, Aldaia, Cheste, Paiporta i Alfafar. En la resta de les localitats, part de les obres ja s’ha completat i les intervencions pendents està previst que finalitzen progressivament al llarg dels pròxims mesos.

**Més col·laboració per part del Govern d’Espanya**

Pérez Llorca ha reclamat de nou que el Govern d’Espanya “ha de buscar les modificacions legals perquè es puguen tramitar per urgència les obres en comptes del procediment ordinari, perquè es puguen fer al més prompte possible, tal com han demanat els ajuntaments de les localitats afectades”.

En este sentit, ha assenyalat que els ajuntaments “no tenen la capacitat tècnica i administrativa” necessària per a contractar de manera ordinària les obres requerides per a la reconstrucció, malgrat disposar dels fons aportats pel Govern. Per este motiu, el president ha oferit la col·laboració de la Generalitat en l’execució d’estes inversions i ha demanat al Govern d’Espanya que “busque un mecanisme que permeta a la Generalitat assumir part d’estes obres sense recórrer a l’endeutament”.

Fecha: 30/12/2025